Predkladacia správa
Ministerstvo dopravy, pôšt a telekomunikácií Slovenskej republiky predkladá na rokovanie vlády SR materiál „Dopravná politika Slovenskej republiky do roku 2015 – nové znenie“, ktoré je doplnené o SWOT analýzu dopravnej politiky a  rýchlostnú cestu R 7 Bratislava – Nové Zámky – Lučenec v súlade so závermi Porady ekonomických ministrov.
Dopravná politika SR do roku 2015 je vypracovaná na základe uznesenia vlády SR č. 251/2004 k pozícii Slovenskej republiky k Lisabonskému procesu, kde MDPT SR bolo uložené aktualizovať sektorovú politiku. Na zabezpečenie tejto úlohy a so zreteľom na významnosť tohto systémového materiálu bola na úrovni ministra dopravy, pôšt a telekomunikácií v máji roku 2004 vytvorená konzultačná skupina tvorená kľúčovými odborníkmi pôsobiacimi v sektore dopravy, ktorí sa podieľali na vypracovaní tohto materiálu.
Táto skupina pozostávala zo zástupcov Žilinskej univerzity, Výskumného ústavu dopravného, a. s., Zväzu zamestnávateľov dopravy, pôšt a telekomunikácií, Asociácie odborových zväzov dopravy, pôšt a telekomunikácií, Železníc Slovenskej republiky, Železničnej spoločnosti, a. s., Zväzu autobusovej dopravy, Združenia prevádzkovateľov hromadnej dopravy osôb v mestských aglomeráciách SR a Združenia miest a obcí Slovenska. Predkladaný materiál je výsledkom spoločného konsenzu členov pracovnej skupiny.
V priebehu procesu vypracovania, postupného obsahového napĺňania a pripomienkovania tohto dokumentu došlo k vypusteniu slova „štátna“ z jeho názvu, keďže predmetný dokument je koncipovaný a ponímaný ako dlhodobý plánovací dokument, ktorý sa dotýka úrovne štátnej správy, regionálnej správy (samosprávy a obce) ako aj podnikateľského sektora.
Dopravná politika je koncipovaná ako dlhodobý strategický dokument, ktorým vláda SR deklaruje svoje zámery a ciele v oblasti dopravy pre zabezpečenie trvalo udržateľného rozvoja dopravy s dôrazom na požiadavku väčšej mobility pri rešpektovaní princípov spoločnej dopravnej politiky EÚ. Implementácia predloženého dokumentu sa uskutoční realizáciou navrhovaných opatrení, ktoré budú konkretizované v akčnom pláne ako aj aktualizáciou koncepcii rozvoja jednotlivých druhov dopravy do roku 2015.
Formulovanie dopravnej politiky vychádza z potreby implementácie novovzniknutých podmienok smerovania dopravy SR ako člena Európskej únie pri zohľadnení národných špecifík a globalizačných faktorov. Úlohou dopravnej politiky je preto  náležite odpovedať na tieto vznikajúce nároky na sektor dopravy v súlade s cieľmi trvalo udržateľného rozvoja, vyváženého regionálneho rozvoja a sociálneho prístupu a efektívneho využitia územia pre rozvoj dopravy.
Materiál bol prerokovaný v Rade vlády pre verejnú správu, Rade hospodárskeho a sociálneho partnerstva SR a v Porade ekonomických ministrov vlády SR. Na základe záverov Rady vlády pre verejnú správu bolo uskutočnené rokovanie (12.4.2005) s predsedami VÚC, kde bolo dohodnuté, že pri vypracovaní Akčného plánu dopravnej politiky a pri prenose kompetencií osobnej regionálnej železničnej dopravy do úrovne bude MDPT úzko spolupracovať s VÚC. Materiál sa predkladá na rokovanie vlády Slovenskej republiky bez rozporov.
Predkladaný materiál nemá finančný, ekonomický, environmentálny vplyv ani vplyv na zamestnanosť. Materiál bol predložený na posúdenie vplyvov na životné prostredie podľa zákona č. 127/1994.